**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

TPH/1252-1/2021.

**18/2021.**

**HATÁROZAT**

 - **veszélyhelyzetben átruházott hatáskörben meghozott döntésről** -

**A Civil Alap működési rendjének módosításáról**

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében biztosított jogkörömben, **Tiszavasvári Város Önkormányzata Képviselő-testülete helyett átruházott hatáskörben eljárva** az alábbi határozatot hozom:

Döntök a Civil Alap működési rendjének módosításáról és az egységes szerkezetbe foglalt működési rendet a határozat melléklete szerinti tartalommal elfogadom.

**INDOKOLÁS**

Tiszavasvári Város Önkormányzata Képviselő-testülete a 103/2013. (IV.30.) Kt. sz. határozatával a Civil Alap létrehozásáról döntött. A 132/2013. (V.23.) Kt. sz. határozatában többek között döntött a Civil Alap működési rendjének kidolgozásáról is. Ezt követően elfogadásra került a Civil Alap részletes működési rendjének kialakításáról szóló 182/2013. (VI.27.) Kt. sz. határozat. A 156/2019. (IV.30.) Kt. sz. határozattal módosításra került a Civil Alap működési rendje.

Mivel a 2020. évben a járványhelyzet miatt elrendelt korlátozások nem tették lehetővé az év jelentős részében a rendezvények megtartását, így a civil szervezetek működése is jelentős mértékben veszített a megszokott aktivitásból. A vis maior helyzet következtében nem került kiírásra a Civil Alap pályázata, hiszen a támogatásokat általánosságban rendezvényszervezésre használják fel a szervezetek, amelyre sajnos nem volt mód, így a pályázat kiírása sem volt indokolt.

Mindazonáltal, a Jótékonysági Bál a tavalyi év elején megtartásra került, bevétele ismételten jelentős volt, és a Civil Alap működési rendje jelenlegi szabályozása szerint a
Képviselő-testület Szociális és Humán Bizottsága köteles kiírni a pályázatot, amennyiben minimum 200.000 Ft rendelkezésre áll a Civil Alap számláján.

Az idei év tekintetében sem láthatjuk előre hogyan alakul majd a járványhelyzet, így indokolt a Bizottság számára kötelezettség helyett lehetőségként meghatározni a pályázat kiírását. A fentiekre tekintettel a Civil Alap működési rendjének módosítása szükséges.

Magyarország Kormánya a veszélyhelyzet kihirdetéséről szóló **478/2020. (XI.3.) Korm. rendeletével** az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki.**

*A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:* **Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

A katasztrófavédelmi törvény hivatkozott rendelkezései szerinti jogkör alapján a polgármester veszélyhelyzet esetében jogosult az önkormányzat zökkenőmentes működése érdekében intézkedni.

**Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.**

Tiszavasvári, 2021. január 28.

 **Szőke Zoltán**

 **polgármester**

*18/2021. (I.28.) PM. határozat melléklete:*

**Civil Alap működési rendje**

**Jóváhagyta Tiszavasvári Város Polgármestere a 18/2021. (I.28.) határozata alapján**

1. ***Tiszavasvári Város Önkormányzata Képviselő-testületének 182/2013. (VI.27.) Kt. sz. határozata alapján Civil Alap elnevezésű önkormányzati alszámla került megnyitásra, mely számlán csak az Alap pénzeszközei kezelhetők.***
	1. Tiszavasvári Város Önkormányzata Képviselő-testülete szervezeti és működési szabályzatáról szóló rendelet megalkotásáról szóló 1/2019. (II.1.) önkormányzati rendelet 5. sz. mellékletének 2. fejezetének (A Szociális és Humán Bizottság átruházott hatáskörei) 2. pontja az alábbiakat tartalmazza: *„Pályázatot ír ki a Civil Alapba befizetett támogatások odaítélése érdekében. Dönt a pályázatot benyújtó szervezetek támogatásának mértékéről.”*
2. Az Alap működésének szabályai:
	1. Az Alapba önkéntes alapon bárki teljesíthet befizetést.
	2. Pályázók köre és a pályázati cél: Az Alapból pályázat alapján támogatások fizethetők Tiszavasvári székhellyel bejegyzett civil szervezeteknek Tiszavasváriban tartandó nyilvános kulturális, sport, egészségügyi és ifjúsági programjaikkal és rendezvényeikkel kapcsolatos kiadásaik fedezetére, valamint működési, felhalmozási célú támogatására, amennyiben az közfeladat ellátását segíti.
	3. Egy szervezet egy naptári évben egy alkalommal részesülhet támogatásban.
	4. Az egy alkalommal folyósítható támogatás minimális összege 10.000 Ft, maximális összege 300.000 Ft. Az igényelt összegnél alacsonyabb támogatási összeg a hatáskör gyakorlója részéről megállapítható.
	5. A támogatásban részesülő szervezetekkel Támogatási Szerződés kerül megkötésre, melyben meghatározásra kerül a támogatás felhasználásának elszámolási ideje és módja. A támogatásban részesülő szervezet a Támogatási Szerződésben meghatározott időtartamig köteles elszámolni a támogatás felhasználásáról.
	6. A pályázat kiírásának időpontját a Bizottság határozza meg a számlára érkező támogatások összege alapján. A Bizottságnak lehetősége van több alkalommal is pályázatot kiírni. Egy évben a legkésőbbi kiírási időpont november 30. napja. Magyarország Kormánya által kihirdetett veszélyhelyzet vagy járványügyi intézkedések hatálya alatt, amely a civil támogatások többségének alapját képező rendezvények megtartására, illetve a civil szervezetek működésére is kihatással van a Bizottság mellőzheti a pályázat kiírását. A veszélyhelyzet, illetve a rendezvények szervezésére, megtartására kiható járványügyi intézkedések hatályának megszűnését követően a körülmények mérlegelésével dönt a pályázat kiírásáról.
3. A pályázati kiírás kötelező tartalmi elemei különösen:
	1. Jelen működési rendben rögzített célok megjelölése,
	2. A lehetséges pályázók köre, a működési rendnek megfelelően,
	3. Tájékoztatás a támogatás minimális – maximális összegéről,
	4. Benyújtandó dokumentumok, igazolások, nyilatkozatok
		1. Részletes programterv és annak költségtervezet kimutatása;
		2. Közfeladatot ellátó alapítványok és egyesületek esetén működési célú támogatási igény céljának pontos megjelölése;
	5. Tájékoztatás a beérkezett pályázatok elbírálásának módjáról,
	6. Benyújtási határidő, a pályázatok benyújtásának módja (pl: papír, postai, személyes), benyújtási cím megjelölése, csatolandó dokumentumok,
4. A pályázat kiírása a Vasvári Hírmondóban és a városi honlapon kerül megjelentetésre.
5. A Bizottság köteles a megjelenést követő hónapban döntést hozni, melynek eredményéről elektronikus levélben kell tájékoztassa a pályázókat.
6. A támogatás folyósításának időpontját a pályázóval egyeztetve kell megállapítani.
7. Minden év februárjában a Bizottság köteles tájékoztatni a Képviselő-testületet az Alap előző évet érintő bevételeiről és kiadásairól.
8. Az Alappal kapcsolatos adminisztratív feladatokat a Polgármesteri Hivatal látja el. A jegyző által kijelölt osztály feladata többek között az igénylésekhez és elszámolásokhoz szükséges nyomtatványok és a szerződések elkészítése, a Bizottság igénye szerint az elnök tájékoztatása az Alapban található pénzeszköz nagyságáról, illetve az aláírt szerződések alapján a támogatások utalása, kifizetése.